|  |  |
| --- | --- |
|  **ΠΡΟΣ: ΜΜΕ** |  ΔΗΜΟΣ ΛΑΜΙΕΩΝ Γραφείου Τύπου & Επικοινωνίας **Λαμία, 12/3/2015** |

**Κοινωνική Σύμπραξη για την αντιμετώπιση της φτώχειας στη Φθιώτιδα**

Έξι Δήμοι της Φθιώτιδας με συντονιστή το Δήμο Λαμιέων, η Ιερά Μητρόπολη, το ΕΒΕ, ο Σύλλογος Γονέων και Κηδεμόνων Ατόμων με Αναπηρία και η Φθιωτική Εταιρία Ψυχικής Υγείας υπέγραψαν το Σύμφωνο Συνεργασίας για τη σύσταση Κοινωνικής Σύμπραξης, που αφορά στην υλοποίηση του Επιχειρησιακού Προγράμματος «Eπισιτιστικής και Βασικής Υλικής Συνδρομής για τους  Απόρους (TEBA/FEAD)».

Αναλυτικά ο κατάλογος των Φορέων που συμμετέχουν στην Κοινωνική Σύμπραξη είναι:

|  |  |  |  |
| --- | --- | --- | --- |
| **Α/Α** | **Πλήρης Επωνυμία** | **Νομική Μορφή**  | **Σχέση με Κ.Σ.** |
| 1 | ΔΗΜΟΣ ΛΑΜΙΕΩΝ | ΝΠΔΔ | Συντονιστής |
| 2 | ΔΗΜΟΣ ΑΜΦΙΚΛΕΙΑΣ - ΕΛΑΤΕΙΑΣ | ΝΠΔΔ | Μέλος |
| 3 | ΔΗΜΟΣ ΔΟΜΟΚΟΥ | ΝΠΔΔ | Μέλος |
| 4 | ΔΗΜΟΣ ΜΩΛΟΥ – ΑΓΙΟΥ ΚΩΝΣΤΑΝΤΙΝΟΥ | ΝΠΔΔ | Μέλος |
| 5 | ΔΗΜΟΣ ΛΟΚΡΩΝ | ΝΠΔΔ | Μέλος |
| 6 | ΔΗΜΟΣ ΜΑΚΡΑΚΩΜΗΣ | ΝΠΔΔ | Μέλος |
| 7 | ΙΕΡΑ ΜΗΤΡΟΠΟΛΗ ΦΘΙΩΤΙΔΑΣ | ΝΠΔΔ | Μέλος |
| 8 | ΕΠΙΜΕΛΗΤΗΡΙΟ ΦΘΙΩΤΙΔΑΣ | ΝΠΔΔ | Μέλος |
| 9 | ΣΥΛΛΟΓΟΣ ΓΟΝΕΩΝ ΚΑΙ ΚΗΔΕΜΟΝΩΝ ΑΤΟΜΩΝ ΜΕ ΑΝΑΠΗΡΙΑ Ν. ΦΘΙΩΤΙΔΑΣ | ΝΠΙΔ Μη Κερδοσκοπικό | Μέλος |
| 10 | ΦΘΙΩΤΙΚΗ ΕΤΑΙΡΙΑ ΨΥΧΙΚΗΣ ΥΓΕΙΑΣ Α.μ.Κ.Ε. με δ.τ. Φ.Ε.Ψ.Υ | ΝΠΙΔ Μη Κερδοσκοπικό | Μέλος |

Μέσω της συμμετοχής των ανωτέρω Φορέων επιτυγχάνεται σε μέγιστο βαθμό:

**α.** η καθολική κάλυψη του πληθυσμού της Περιφερειακής Ενότητας Φθιώτιδας,

**β.** η διασφάλιση του καταλληλότερου «μίγματος» δομών, στελεχών, ικανοτήτων και εμπειρίας,

**γ.** η διασφάλιση της «ιχνηλασιμότητας» και η ταυτοποίηση των ωφελουμένων,

**δ.** η ευαισθητοποίηση και κινητοποίηση των πολιτών και των τοπικών φορέων για την ενεργητική καταπολέμηση της φτώχειας,

**ε.** η αξιοποίηση συμπληρωματικών πόρων και δράσεων, που προέρχονται από λοιπά Ευρωπαϊκά και Εθνικά Προγράμματα, Μέσα και Συστήματα,

**στ.** η συστηματική αξιοποίηση συμπληρωματικών δωρεών και εθελοντικών πρωτοβουλιών που προέρχονται από μεμονωμένους πολίτες, επιχειρήσεις, κοινωνικά δίκτυα, εθελοντικές Οργανώσεις κ.λπ.

Αντικείμενο της Σύμπραξης αποτελεί η στοχευμένη διανομή υλικής βοήθειας και η παροχή συνοδευτικών δράσεων στήριξης και ενδυνάμωσης σε φτωχά νοικοκυριά που διαβιούν σε καθεστώς φτώχειας ή ακραίας φτώχειας ή κινδύνου φτώχειας, νοικοκυριά με παιδιά και ιδιαιτέρως τα μονογονεϊκά και τρίτεκνα/πολύτεκνα νοικοκυριά τα οποία πλήττονται περισσότερο από συνθήκες αποστέρησης, πολυμελείς οικογένειες, άστεγους.

**Διανομή υλικής βοήθειας:**

* Τρόφιμα (μακράς διαρκείας και φρέσκα καθώς και ειδικά τρόφιμα για βρέφη).
* Ρουχισμός για παιδιά και ενήλικες/κυρίως αστέγους – είδη καθαρισμού και προσωπικής υγιεινής, παιδικά είδη/βιβλία, παιχνίδια, βρεφικός εξοπλισμός κλπ

**Παροχή συνοδευτικών δράσεων στήριξης και ενδυνάμωσης:**

* Υπηρεσίες ψυχοκοινωνικής στήριξης, ενδυνάμωσης και κοινωνικής ένταξης παιδιών σε ατομικό επίπεδο και σε επίπεδο οικογένειας (ή και σε μονήρη άτομα).
* Διατροφικές συμβουλές (και συμβουλές υγιεινής διατροφής).
* Συμβουλές διαχείρισης οικογενειακού προϋπολογισμού.
* Υπηρεσίες κοινωνικοποίησης παιδιών (πχ πρόσβαση σε αθλητικές δραστηριότητες κλπ).
* Κοινωνικά φροντιστήρια που θα παρέχουν τόσο διδακτική υποστήριξη όσο και επαρκείς και κατάλληλους χώρους για μελέτη για τα παιδιά / ωφελούμενους.
* Υλοποίηση πολιτιστικών και δημιουργικών δραστηριοτήτων απασχόλησης για παιδιά ωφελούμενους (π.χ. θεατρικές παραστάσεις αλλά και θεατρικά εργαστήρια για παιδιά).
* Εκδρομές (εκπαιδευτικές και ψυχαγωγικές).
* Παροχή χώρων για παιχνίδι, συναντήσεις και εκδηλώσεις για παιδιά που δεν έχουν σχετική πρόσβαση.

 **Από το Γραφείο Τύπου του Δήμου Λαμιέων**